Il-pajjiż tagħna għaddej, għal darb'oħra, minn mument diffiċli. Irridu naċċettaw li l-aħħar tlett xhur kienu differenti, u li mhux nieqsa mill-inċertezza. Bil-bidliet varji li rajna, qegħdin issa f'fażi oħra. Preżentement, il-pożizzjoni għadha mhix ċara, u anqas ma hi stabbli. Bil-ħatriet li saru. Bil-kumplikazzjonijiet ta' bnedmin li daħlu u nħarġu. Kif ukoll ta' oħrajn li ma ġewx magħżula. Il-pajjiż għadu mhuwiex iħoss li bdejna mixjin lura lejn is-sewwa u n-normalità. Il-pożizzjoni mhix faċli Ċertament, il-pożizzjoni 'Post-Muscat' fiha ħafna iktar milli nimmaġinaw. Kif qed naraw, ma' kull ġurnata hemm żviluppi ġodda fix-xena twila tal-iskandli politiċi li mhux biss qed naraw, imma issa qed immissu mal-konsegwenzi tagħhom. Hemm f'dan, fuq naħa l-għarfien 'pożittiv' li qed jitneħħew iktar persuni li ma kellhomx ikunu fil-poter. Fuq l-oħra, dak 'negattiv' fejn hemm, kif konna għidna, ferm u ferm iktar moffa milli wieħed jaħseb. Napprezzaw li min għandu r-responsabbiltà jrid jinqasam bejn deċiżjonijiet tajba għall-pajjiż u l-effett xejn tajjeb tagħhom fuq il-Partit Laburista. Jista' jasal? Napprezzaw li f'dan trid proġett politiku fit-tul biex tnaddaf. Imma d-domanda fuq fomm diversi kienet, tul dawn il-ġimgħat, indirizzata lejn jekk kienx inbidel xi ħaġa minn żmien il-Gvern Laburista ta' qabel. Il-pajjiż kien qiegħed jistenna numru ta' sinjali li beda jaċċetta li ma jistgħux jiġu. Ma jistgħux għal diversi raġunijiet. Fosthom, ukoll, il-kompromessi mill-iktar strambi li saru fil-ħatriet politiċi. Hemm ukoll, inqas ċara, id-direzzjoni politika li qegħda tittieħed. Hemm, inqas konvinċenti, kemm din it-tmexxija politika għandha l-prijoritajiet politiċi tagħha ma' dak li qed titlob is-sitwazzjoni nazzjonali. Dewmien politiku Meta l-Partit Nazzjonalista laqqa' l-Kunsill Ġenerali fit-13 ta' Diċembru li għadda, kien hemm min ikkritikah. Illum hemm kunsens komuni li dak li sar kien tajjeb. Il-ħmistax-il punt li ressaqna mhux biss taw direzzjoni ċara, imma wrew ukoll li l-prijoritajiet li ntgħażlu kienu, u għadhom, direttament f'posthom. Tant kienu hekk, li tul il-kampanja interna tal-Partit Laburista, iż-żewġ kanditati ġew influwenzati u ressqu diversi bħala proposti tagħhom kontra l-kandidat l-ieħor. Kien hemm għalhekk, dak iż-żmien, f'dan, l-impressjoni li ser ikun hemm proċess ta' bidla fid-direzzjoni t-tajba mingħajr dewmien. Illum, il-pożizzjoni nbidlet. Dak li għandu jsir qiegħed idum ma jsir, u dak li ma jridux li jsir qegħdin iħalluh lura. Konverġenza Jekk il-Gvern irid, għandu l-id tal-koperazzjoni politika tal-Partit Nazzjonalista fuq dawn il-punti. Però, jidher dejjem iktar li din mhijiex ser tittieħed. Dan huwa ċertament żball politiku kbir. Hija opportunità unika li qegħda titwarrab għal raġunijiet varji. Fuq naħa, l-inabilità li tingħaraf il-gravità tas-sitwazzjoni. Fuq l-oħra, il-ħeġġa li tkompli tikxef kemm il-Gvern Muscat kien għaddej ħażin. Fl-oħra, il-biża' żbaljata fi triq is-suppervja li trid taqbel ma' aġenda li ġiet stabbilita diġà mill-Partit fl-Oppożizzjoni. Iktar ma jgħaddi l-ħin Iktar ma jgħadd l-ħin, iktar ser ikun diffiċli biex il-bidliet li għandhom isiru, iseħħu. Proprju għalhekk li ser nibqgħu nħeġġu sabiex il-liġijiet li għandhom jiġu preżentati jiġu mressqa mill-ewwel. Naraw li hemm bżonn korrezzjoni fid-direzzjoni politika nazzjonali li l-Gvern preżenti mhuwiex jieħu. Hemm bżonn li ssir il-bidla fil-Partit Laburista fl-għarfien ta' kif u għal liema raġuni partiti politiċi jingħataw il-fiduċja tal-poplu. Spjegazzjonijiet ċari li hemm bżonn isiru fuq x'ġara u x'mar ħażin. Spjegazzjonijiet ta' kif min kien fil-poter ra li għandu programm politiku fejn lill-poplu turih ħaġa, mentri l-affarijiet ikunu mod ieħor. Kuntatt lura ma' dak li huwa sewwa. Ix-xenarju preżenti Il-pożizzjoni politika nazzjonali tagħna mhix tajba. Il-futur għadna ma bdejniex naħdmu lejh. Fl-instabilità tagħna għandna xenarji madwarna li jitolbu l-attenzjoni. Għandna l-pożizzjoni fil-Libja li għaddejja minn mument partikolari u perikoluż. Għandna, fuq l-oħra, il-kumplikazzjonijiet qawwija li ġejjin mill-ħruġ tar-Renju Unit mill-Unjoni Ewropea. Għandna l-problemi fl-abbiltà tagħna biex nassiguraw fondi mill-Budget tal-Unjoni Ewropea, li jippermettilna nkomplu navvanzaw 'il quddiem. Elementi urġenti li ċertament jitolbu direzzjoni u programm serju, effettiv, min-naħa tal-Gvern. Fl-għażliet li ġejjin Fl-għażliet li ġejjin, il-linja politika għandha tibqa' dik li tassigura riformi li jbiddlu verament. Riformi li jħarsu: l-ewwel, il-preżent u l-futur; it-tieni, dak li qed jiġri hawn u dak li qed jiġri madwarna. Ninsistu, għalhekk, f'ħidma li tħeġġeġ li jsir, l-ewwel, dak li huwa tajjb fih innifsu, u għax huwa hekk, huwa għall-"konvenjenza" tal-pajjiz. Ninsistu, it-tieni, li ma jibqgħux iktar, miżuri ta' konvenjenza politika semi-makkjavelljana. Ninsistu fl-użu tar-raġuni, li dan il-Gvern Laburista jibda l-proċess veru tal-bidla. Pajjiżna għadu għaddej mill-effetti diżastrużi ta' terrimot politiku mingħajr preċedent. Jekk ma jkunx hemm għarfien ta' din il-verità, ma jistax ikun hemm il-bidla li għandna bżonn. Proprju għalhekk li dan il-poplu ser ikompli jistaqsi lilu nnifsu: x'bidliet wara dan it-terrimot politiku?
X'bidliet wara terremot politiku?